แรงขายดอลลาร์....หนุนบาทปรับตัวแข็งแกร่ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

...วารุณี สิทธิถาวร
ในช่วงสัปดาห์ที่ผ่านมา (1620 ส.ค. 2553) เงินบาทเริ่มต้นที่ 31.90 บาทต่อเหรียญสหรัฐ และมีแนวโน้มแข็งค่าขึ้นอย่างต่อเนื่อง แม้จะได้รับผลกระทบจากการฟื้นตัวของเงินเหรียญสหรัฐ แต่แรงขายเงินเหรียญสหรัฐของกลุ่มผู้ส่งออกที่มีเข้ามาอย่างหนาแน่น และกระแสเงินทุนไหลเข้าภูมิภาคที่มีเข้ามาอย่างต่อเนื่อง จากมุมมองในเชิงบวกต่อเศรษฐกิจภูมิภาคช่วยหนุนให้สกุลเงินเอเชียและเงินบาทปรับแข็งค่าขึ้น 
ขณะที่ ธปท. มีการเข้าแทรกแซงตลาดเป็นระยะเพื่อชะลอการแข็งค่าของเงินบาท อย่างไรก็ดีเงินบาทยังคงเดินหน้าแข็งค่าใกล้ระดับสูงสุดในรอบ 28 เดือน ที่ 31.70 บาทต่อเหรียญสหรัฐ เนื่องจากผู้ส่งออกมีการเร่งขายเงินเหรียญสหรัฐออกมา เพราะเกรงว่าเงินบาทจะปรับแข็งค่าขึ้นอีก แต่ทางฝั่งผู้นำเข้าชะลอการเข้าซื้อในระยะนี้ ทำให้เงินบาทปรับแข็งค่าขึ้นอย่างรวดเร็ว อย่างไรก็ดีเงินบาทยังคงปรับตัวใกล้ระดับ 31.71 บาทต่อเหรียญสหรัฐ ในช่วงต้นสัปดาห์ เนื่องจาก ธปท. ยังคงเข้าทำหน้าที่สกัดการแข็งค่าของเงินบาทอย่างต่อเนื่อง
ในช่วงที่เหลือของสัปดาห์ เงินบาทปรับตัวใกล้ระดับ 31.72 บาทต่อเหรียญสหรัฐฯ ในช่วงเช้าวันพุธ โดยอ่อนค่าลงเล็กน้อยจากช่วงต้นสัปดาห์ หลังการฟื้นตัวขึ้นของเงินเหรียญสหรัฐฯ ก่อนเริ่มไต่ระดับขึ้นอย่างต่อเนื่องหลังนักลงทุนและกลุ่มผู้ส่งออกยังมีการขายเงินเหรียญสหรัฐฯ ออกมาอย่างหนาแน่น ประกอบกับกระแสเงินทุนไหลเข้ายังคงเป็นปัจจัยบวกต่อเนื่อง เห็นได้จากการพุ่งขึ้นของตลาดหุ้นไทยที่พุ่งสู่ระดับสูงสุดในรอบเกือบ 3 ปีในช่วงกลางสัปดาห์ ซึ่งหนุนให้เงินบาทปรับแข็งค่าแตะระดับ 31.60 บาทต่อเหรียญสหรัฐ 
ขณะที่ ธปท.ยังคงเข้าทำหน้าที่ชะลอการแข็งค่าของเงินบาท พร้อมระบุว่าการแข็งค่าของเงินบาทในช่วงนี้ยังไม่น่าห่วง โดยเป็นการแข็งค่าขึ้นเนื่องจากมีเงินทุนไหลเข้าหลังสถานการณ์การเมืองค่อนข้างนิ่ง โดยเงินบาทยังคงปรับตัวตามค่าเงินภูมิภาคและไม่ส่งผลกระทบต่อเศรษฐกิจของประเทศ พร้อมย้ำว่าเศรษฐกิจไทยยังขยายตัวดีในช่วงครึ่งหลังของปี อย่างไรก็ดีทางการพร้อมเข้าดูแลค่าเงินหากจำเป็น 
ในช่วงเช้าวันพุธธนาคารกลางเวียดนามประกาศปรับลดค่าเงินด่องลงอีก 2% โดยเป็นการปรับลดค่าเงินเป็นครั้งที่ 3 นับจากเดือน พ.ย.ที่ผ่านมา โดยมีวัตถุประสงค์เพื่อช่วยควบคุมยอดขาดดุลการค้าของประเทศ โดยทางการมีการประเมินว่ายอดขาดดุลการค้าในช่วง 7 เดือนแรกของปีนี้จะทะยานสู่ระดับ 7,440 ล้านเหรียญสหรัฐ ซึ่งสูงเกือบ 2 เท่าของยอดขาดดุลในช่วงเดียวกันปีก่อน 
ทั้งนี้ ในช่วงปลายสัปดาห์เงินบาทยังคงเดินหน้าแข็งค่าโดยทำสถิติแข็งค่า โดยปรับแข็งค่าผ่านแนวต้านที่ 31.60 ขึ้นทำสถิติแข็งค่าที่สุดในรอบ 28 เดือนที่ 31.56 บาทต่อเหรียญสหรัฐ 
อย่างไรก็ดี ธปท. ยังคงพยายามเข้าแทรกแซงตลาดเพื่อชะลอการแข็งค่าของเงินบาท แต่ไม่สามารถฝืนตลาดได้เห็นได้จากเงินบาทยังคงทำสถิติแข็งค่าครั้งใหม่ที่ 31.50 บาทต่อเหรียญสหรัฐ 
ในช่วงสัปดาห์ที่ผ่านมา (2327 ส.ค. 2553) สายงานธุรกิจตลาดทุนมองว่าเงินบาทยังมีแนวโน้มปรับตัวในทิศทางแข็งค่า เนื่องจากยังไม่มีปัจจัยที่มีนัยสำคัญที่ส่งผลกระทบต่อทิศทางของค่าเงินบาทในช่วงนี้ 
โดยคาดว่าเงินบาทจะปรับตัวในกรอบที่แข็งค่าขึ้นในช่วง 31.4031.70 บาทต่อเหรียญสหรัฐหลังปรับตัวในช่วง 31.4932.0 บาทต่อเหรียญสหรัฐ ในสัปดาห์ก่อนหน้า 
คาดว่ากระแสเงินทุนไหลเข้าจากต่างประเทศสู่ภูมิภาคเอเชียยังคงดำเนินต่อไป เมื่อพิจารณาจากสถานการณ์เศรษฐกิจภูมิภาคที่ปรับตัวค่อนข้างดี หากเปรียบเทียบกับเศรษฐกิจของกลุ่มประเทศ G3 
อย่างไรก็ดี ช่วงนี้ยังต้องติดตามข้อมูลเศรษฐกิจอย่างใกล้ชิด โดยข้อมูลเศรษฐกิจสำคัญของสหรัฐที่จะประกาศในช่วงสัปดาห์นี้ ได้แก่ ยอดขายบ้านมือสอง ตัวเลขยอดขายบ้านใหม่ ยอดซื้อสินค้าคงทน รวมทั้งตัวเลขจีดีพีไตรมาส 2/2553 ของสหรัฐ ในช่วงปลายสัปดาห์ 
ขณะที่ข้อมูลเศรษฐกิจไทย สัปดาห์นี้นักลงทุนให้ความสนใจที่การประกาศตัวเลขผลิตภัณฑ์มวลรวมภายในประเทศ (GDP) ไตรมาส 2/2553 จากสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ในช่วงเช้าวันจันทร์ โดยคาดว่าเศรษฐกิจไตรมาส 2 จะขยายตัวในเกณฑ์ดี 
ในช่วงต้นสัปดาห์ สศช.เผยว่าเครื่องชี้เศรษฐกิจไทยในไตรมาส 2/2553 แสดงทิศทางว่ายังขยายตัวต่อเนื่อง โดยคาดว่าจะขยายตัวได้ราว 78% ชะลอลงจากไตรมาสแรกที่ขยายตัว 12% ซึ่งเป็นระดับสูงสุดในรอบ 15 ปี ทำให้การขยายตัวทางเศรษฐกิจในช่วงครึ่งแรกของปีนี้อยู่ที่ประมาณ 10% 
ทั้งนี้ หากข้อมูลออกมาตามคาดจะเป็นการย้ำถึงความแข็งแกร่งของเศรษฐกิจไทย และเป็นปัจจัยดึงดูดเงินลงทุนจากต่างประเทศ ซึ่งหมายถึงค่าเงินบาทที่ยังมีโอกาสปรับแข็งค่าขึ้นต่อไป